钦定古今图书集成/明伦汇编/氏族典/第515卷 > 《廖用贤尚友录》 > 吉翂
## 钦定古今图书集成/明伦汇编/氏族典/第515卷 > 《廖用贤尚友录》 > 吉翂

按《梁书吉翂传》：“翂字彦霄，冯翊莲勺人也。世居襄阳。
翂幼有孝性，年十一，遭所生母忧，水浆不入口。天监
初，父为吴兴原乡令，为奸吏所诬，逮诣廷尉。翂年十
五，号泣衢路，祈请公卿。其父虚自引咎，罪当大辟，翂
乃挝登闻鼓，乞代父命。高祖异之，乃宥其父。丹阳尹
王志，欲于岁首举充纯孝之选，翂曰：‘异哉，王尹，何量
翂之薄乎’！”因父置名，一何甚辱，拒之而止。年十七，应
辟为本州主簿，出监万年县，摄官期月，风化大行。初，
翂以父陷罪，因成悸疾，后因发而卒。